காமத்துப்பால் முற்றிற்று திருக்குறள் பரிமேலழகர் உரை முற்றுப்பெற்றது இந்தச் சுவரொட்டியைக் காண்போர் யாராயினும் கவனமாகப் படியுங்கள் ஜம்புத்தீபா நாட்டிலும் அதன் தீபகற்பத்திலும் வாழுகின்ற அனைத்து இனத்தவருக்கும், உள்நாடுகளைச் சேர்ந்தவர்களுக்கும், பிராமண, சத்திரிய, வைசிய, சூத்திர சாதிகளாகப் பிளவுபட்டிருக்கும் மக்களுக்கும் முகமதியருக்கும், பொதுவான நலன்களைக் கருத்திற்கொண்டு இந்தப் போர் முழக்கம் வெளியிடப்படுகிறது.  மாட்சிமைப்பட்ட நவாப் முகமது அலி முட்டாள்தனமாக உங்களுக்கு மத்தியில் ஆங்கிலேயருக்கு இம்மண்ணில் இடமளித்ததால் இம்மண்ணில் கைம்மை நிலை உருவாகிவிட்டது. ஆங்கிலேயர்கள் நேர்மைக்குப் புறம்பாக நவாப்பினுடைய ஆட்சியுரிமையைக் கைப்பற்றிக் கொண்டனர். உள்நாட்டு மக்களை நாய்களாகக் கருதி அவ்வாறே நடத்துகின்றனர். மேலே சொல்லப்பட்டபடி பல்வேறு அடிப்படையில் பிரிந்திருக்கக்கூடிய நீங்கள் உங்களுக்குள் ஒற்றுமையையும் நட்பையும் வளர்த்துக் கொள்ளாமல் ஆங்கிலேயர்கள் உங்கள் மத்தியில் ஆடுகின்ற இரட்டை நாடகத்தையும் புரிந்துகொள்ளாமல் உமக்குள் தீராப் பகைமையைப் பெருக்கிக் கொண்டதுடன் ஆட்சியையும் ஆங்கிலேயரிடம் ஒப்படைத்து விட்டீர்கள்.  அத்தகைய இழி பிறவிகளுடைய கைகளில் சிக்கிக்கொண்ட பகுதிகளில் மக்களுடைய வாழ்க்கை ஏழ்மையடைந்து உண்ணும் உணவுகூட அரிதாகிப் போய்விட்டது. மக்கள் பலவாறான துன்ப, துயரங்களுக்கு ஆட்பட்டபோதிலும் அவற்றிலிருந்து விடுபடுவதற்கான வழிவகைகளையும் அறியாதவர்களாக இருக்கின்றனர். பல ஆயிரம் ஆண்டுகள் வாழ்ந்தாலும் கூட மனிதன் ஒருநாள் மடியப் போவது உறுதி. அவர்கள் ஈட்டக்கூடிய புகழ், சந்திர சூரியர்கள் உள்ளவரை நிலைத்திருக்கும்.  ஆகவே இழந்துவிட்ட மரபு உரிமைகளை மீட்டெடுக்கும் விதத்தில் திட்டங்கள் வகுக்கப்பட்டு உறுதிப்படுத்தப்பட்டன. அதாவது மாட்சிமைப்பட்ட நவாப்பிற்கும் விஜய ராமநாத திருமலை நாயக்கருக்கும் தஞ்சாவூர் ராஜாவுக்கும் ஏனைய மன்னர்களுக்கும் அவரவர்களுடைய அரசுரிமை முழுமையாக ஒப்படைக்கப்படும். அனைவருக்கும் அவரவர்களுக்கும் உரிய உரிமைகள் சமய நம்பிக்கைக்கும் மரபு வழிப்பட்ட பழக்கவழக்கங்களுக்கும் முரணற்ற விதத்தில் முறையாக ஒப்படைக்கப்படவுள்ளன. நவாப்பைச் சார்ந்து சேவையாற்றுவதுடன் ஆங்கிலேயர்கள் தம்மைக் கட்டுப்படுத்திக்கொண்டு அதன்மூலம் அவர்களுடைய நிரந்தர மகிழ்ச்சிக்குக் குறைவின்றி வாழலாம். ஆங்கிலேயருடைய ஆட்சி முற்றாக அழித்தொழிக்கப்பட்டு விடுவதால் நவாப்பினுடைய ஆட்சியின் கீழ் நாமும் துயரங்களற்று நிம்மதியாக வாழலாம்.